Μελέτη της αλεξιθυμίας σε ασθενείς με ψωρίαση
Authors: Κορκολιάκου Παναγιώτα 
Published: August 2021

Η ψωρίαση αποτελεί μια χρόνια, φλεγμονώδη νόσο του δέρματος. H αλεξιθυμία, καθώς και άλλοι ψυχολογικοί παράγοντες δύνανται να επηρεάσουν αρνητικά τη νόσο και να προκαλέσουν επιδείνωση των συμπτωμάτων της. Σκοπός της παρούσας έρευνας ήταν να μελετηθεί ειδικότερα η σχέση της αλεξιθυμίας -της δυσκολίας δηλαδή που έχουν οι ασθενείς να αναγνωρίσουν και να περιγράψουν τα συναισθήματά τους- καθώς και άλλων ψυχοπαθολογικών παραγόντων με την ψωρίαση. Συνολικά μελετήθηκαν 208 άτομα: 108 ασθενείς με ψωρίαση και 100 υγιείς μάρτυρες. Χρησιμοποιήθηκαν οι κλίμακες Toronto Alexithymia Scale (TAS-20, αλεξιθυμία), Hospital Anxiety and Depression Scale (HADS, άγχος και κατάθλιψη), SCL-90-R (Symptom Checklist-90-Revised, ψυχοπαθολογία), Social Readjustment Scale (στρεσογόνα γεγονότα ζωής), Psoriasis Area and Severity Index (PASI, αξιολόγηση της έκτασης και της βαρύτητας της ψωρίασης) και Alcohol Use Disorders Identification Test (AUDIT, ανίχνευση διαταραχών κατάχρησης-εξάρτησης αλκοόλ), ενώ έγινε καταγραφή των δημογραφικών στοιχείων, καθώς και των ασθενών που κάπνιζαν. Σύμφωνα με τα αποτελέσματα της έρευνας, αν και εκ πρώτης όψεως η συνολική αλεξιθυμία δε φάνηκε να συσχετίζεται με την ηλικία (η ηλικία συσχετίστηκε μόνο με τη διάσταση του εξωτερικού προσανατολισμού), το φύλο ή τη βαρύτητα της νόσου των ψωριασικών ασθενών, βρέθηκε εντούτοις ότι η αλεξιθυμία επηρεάζεται κυρίως από το υψηλό άγχος και την κατάθλιψη. Αναφορικά με την αξιολόγηση των διαστάσεων ψυχοπαθολογίας στην ομάδα των ασθενών, βρέθηκε ότι οι γυναίκες με ψωρίαση υπερείχαν σε σχέση με τους άντρες στη σωματοποίηση, στην κατάθλιψη, στο άγχος, στο φοβικό άγχος και στον ψυχωτισμό. Επιπλέον, οι αλεξιθυμικοί ασθενείς παρουσίασαν υψηλότερη σωματοποίηση, διαπροσωπική ευαισθησία, άγχος και φοβικό άγχος συγκριτικά με τους μηαλεξιθυμικούς. Η βαρύτητα της ψωρίασης συσχετίστηκε θετικά με τη διάσταση της διαπροσωπικής ευαισθησίας. Φαίνεται ότι το κάπνισμα και το αλκοόλ δεν αποτελούν παράγοντες κινδύνου τόσο για την εμφάνιση της ψωρίασης όσο και για τις υποτροπές της. Ο εξωτερικός προσανατολισμός, μία από τις τρεις διαστάσεις της αλεξιθυμίας, φάνηκε να αποτελεί ένα παθογνωμομικό χαρακτηριστικό του δείγματος αυτής της έρευνας. Όσον αφορά στη στατιστική πρόβλεψη του άγχους, της κατάθλιψης, του στρες και της ψυχολογικής δυσφορίας από την αλεξιθυμία και τις διαστάσεις της, με βάση την κλίμακα HADS βρέθηκε ότι η διάσταση της αλεξιθυμίας «δυσκολία έκφρασης των συναισθημάτων», συνέβαλε μόνο στην πρόβλεψη του άγχους, με τα υψηλότερα επίπεδά της να συνδέονται με υψηλότερο άγχος. Αναφορικά με τη στατιστική πρόβλεψη των διαστάσεων της ψυχοπαθολογίας, με βάση το ερωτηματολόγιο SCL-90-R, βρέθηκε ότι η αλεξιθυμία συνέβαλε στην πρόβλεψη των διαστάσεων της σωματοποίησης, της διαπροσωπικής ευαισθησίας, της κατάθλιψης, του άγχους και του φοβικού άγχους, καθώς και του γενικού δείκτη συμπτωμάτων και του συνόλου των θετικών συμπτωμάτων όπως αυτά καταγράφονται από την συγκεκριμένη κλίμακα ψυχοπαθολογίας. Συμπεραίνεται λοιπόν, ότι η αλεξιθυμία στους ασθενείς με ψωρίαση αποτελεί παράγοντα ευαλωτότητας στην ανάπτυξη ψυχικών διαταραχών. Επομένως, η αλεξιθυμία και η ψυχοπαθολογία που ενδεχομένως συνδέεται με αυτήν, θα πρέπει να λαμβάνονται υπόψη από τους κλινικούς, καθώς η εφαρμογή των κατάλληλων ψυχολογικών παρεμβάσεων θα ήταν δυνατόν να συνεισφέρει στη μείωση των υποτροπών της ψωρίασης και στη βελτίωση της πορείας της ασθένειας.